SKRIFTLIG FORESPØRGSEL E-2312/00

af Marco Cappato (TDI) til Rådet

(11. juli 2000)

Om: Europæisk operativ taskforce af politichefer

Det scoreboard, som er udarbejdet af Kommissionen og suppleret af det franske formandskab, omfatter oprettelsen af en europæisk operativ taskforce af politichefer med henblik på at udvikle det operative samarbejde mellem politistyrkerne og uddanne det personale, som udfører funktioner vedrørende den offentlige sikkerhed i EU. Rådet har tilsyneladende indledt drøftelser på grundlag af et dokument, der er forelagt af Det Forenede Kongerige, mens Kommissionen regner med en afgørelse fra Rådet på grundlag af et forslag fra Kommissionen eller et initiativ fra en medlemsstat. Det franske formandskab taler i sit scoreboard om en forbindelsesstruktur mellem de ansvarlige myndigheder for de europæiske politistyrker, som skal drøfte og udvikle strategiske retningslinjer, og det fastlægger et andet møde til den 14. og 15. september 2000, mens et første møde tilsyneladende allerede har fundet sted i april.

Kan Rådet besvare følgende spørgsmål:

- på hvilken måde er denne struktur opstået og hvilke konkrete mål har den?

- på hvilket retsgrundlag bygger institutionaliseringen heraf?

- hvor mange og hvilke møder er der hidtil afholdt?

- hvilke regler gælder for strukturens drift og organisation?

- hvem har deltaget eller deltager i møderne?

- råder man over et sekretariat?

- hvilke arbejdssprog anvendes?

- hvilke punkter har stået eller vil stå på dagsordenen?

- findes der protokoller fra de hidtil afholdte møder og påtænkes det at udarbejde protokoller fra de fremtidige møder?

- hvem er de tilgængelige for?

- hvilke konklusioner eller afgørelser er vedtaget?

- hvorledes er det fremtidige arbejdsprogram for dette organ?

- hvilke forbindelser opretholder det med Europol, Eurojust, Olaf, Interpol og medlemsstaternes politi?

Svar

(10. november 2000)

1. Det Europæiske Råd i Tammerfors den 15.-16. oktober 1999 opfordrede i punkt 44 i konklusionerne til, at der nedsættes en europæisk operativ taskforce af politichefer, der i samarbejde med Europol kan udveksle erfaringer, oplysninger om bedste praksis og information om aktuelle tendenser i grænseoverskridende kriminalitet og medvirke til planlægningen af operative aktioner.

2. Rådet kan oplyse det ærede parlamentsmedlem om, at formandskabet derfor den 7.-8. april 2000 i Lissabon afholdt et uformelt møde for europæiske politidirektører og politichefer med deltagelse af Europa-Kommissionen, Generalsekretariatet for Rådet samt Europol med henblik på fælles overvejelser inden for rammerne af henstillingen fra Tammerfors. Tretten af de femten medlemsstater var repræsenteret på dette møde, hvor der var tolkning mellem engelsk, fransk og portugisisk. Formandskabet aflagde rapport om resultaterne af drøftelserne på dette første uformelle møde for europæiske politidirektører og politichefer til Rådet (retlige og indre anliggender) på samlingen den 29. maj 2000.

3. Det franske formandskab afholdt den 14.-15. september 2000 det andet møde for politigeneraldirektører fra Den Europæiske Unions medlemsstater. Fjorten af de femten medlemsstater var repræsenteret. Der var tolkning til alle fællesskabssprogene.

Der var tre emner til drøftelse: indførelsen af euroen, bekæmpelse af organiseret menneskesmugling og nærpolitiet. Formandskabets konklusioner vil blive udsendt som et officielt rådsdokument, der vil blive forelagt Rådet (retlige og indre anliggender) til orientering.

4. På første møde i den europæiske operative taskforce blev deltagerne enige om, at der er behov for

a) at skabe en fleksibel struktur, der kan udvikle sig, og som foreløbig skal være af uformel art; den skal kunne tjene som forum for overvejelser og bidrag fra de øverste ansvarlige for politikorpsene i Den Europæiske Union samt Europol med deltagelse af Europa-Kommissionen og Generalsekretariatet for Rådet, således at der inden for politisamarbejdet kan dannes et område med frihed, sikkerhed og retfærdighed.

b) at holde ét møde pr. formandskab, som skal ledes af den medlemsstat, der har formandskabet, uden dog at udelukke muligheden for fremover at indkalde til ekstraordinære møder om konkrete emner af fælles interesse. Disse møder kan eventuelt afholdes efter forudgående ekspertmøder.

c) at sikre, at dette uformelle forum ikke forveksles med de institutionaliserede grupper på rådsniveau i Den Europæiske Union, og at det ikke får forrang hverken for disse eller for de foranstaltninger, som Europol har truffet i medfør af Europol-konventionen.

d) at denne gruppe bidrager til fastlæggelsen af fælles strategier til styrkelse af politisamarbejdet, især i forbindelse med bekæmpelse af grænseoverskridende organiseret kriminalitet, i første omgang på de områder, der blev nævnt i Tammerfors, dvs. narkotikahandel, menneskehandel og terrorisme.

e) at analyser og bidrag fra denne operative taskforce samtidig tager sigte på udformning af fælles strategier og fælles operative aktioner til opretholdelse af den offentlige orden, når der indtræffer begivenheder, som vil kunne udgøre en trussel mod denne.

f) ved sammensætningen af den operative taskforce at tage hensyn til fleksibilitetsprincippet, den organisatoriske mangfoldighed og de specifikke kompetenceområder hos medlemsstaternes politimyndigheder.

g) da den operative taskforce er under stadig udvikling, at foretage en bedømmelse af, hvorledes den fungerer, i december 2001 i forbindelse med den generelle situationsrapport om gennemførelsen af konklusionerne fra Tammerfors.

Formandskabet noterer sig ønsket om til sin tid at lade ansøgerlandenes politichefer deltage i møderne i den operative taskforce.